Forsvarsplanen: Oslo-området får ikke permanent luftvern 
Regjeringen vil satse 90 milliarder kroner på luftvern til Forsvaret. Men forsvarsminister Bjørn Arild Gram (Sp) kan ikke love at Oslo-området får permanent beskyttelse mot missiler og droner.  Permanent luftvern for å beskytte hovedstadsområdets million-befolkning og maktsentrene Stortinget og regjeringen, sto høyt på ønskelisten til forsvarssjef Eirik Kristoffersen for ett år siden.  – Vi må også kunne beskytte Stortinget og regjeringskvartalet i Oslo. Men vi tar risiko hver gang – når vi øvde luftvern i Oslo i vår, flyttet vi luftvernenheten fra Ørland, sa Kristoffersen i et VG-intervju 7. juni i fjor.  Da hadde han nettopp lagt fram sitt fagmilitære råd til regjeringen. Oslo sto uten luftvern da USAs nyeste og største hangarskip «USS Gerald R Ford» var i Oslo en uke tidligere, og da Natos utenriksministere møttes i Oslo omtrent samtidig. Krav fra Stortinget Frps fremste forsvarspolitiker Christian Tybring-Gjedde sier at luftvern for Oslo-området vil bli tema når forsvarsplanen skal forhandles i Stortinget: – Vi stiller spørsmål ved at Oslo og de større byene ikke prioriteres med luftvern. Slik vi ser fra Ukraina, er luftvern helt avgjørende. Spesielt må hovedstaden sikres med permanent luftvern, skriver Tybring-Gjedde i en e-post til VG. I forsvarsplanen som regjeringen la fram fredag, er planen doble antallet Nasams luftvernenheter, ut over dagens to på Ørland og ett på Evenes. Men avgjørelsen om lokalisering tas ikke nå. – Da kan vi beskytte flere områder enn i dag. Dessuten skal vi anskaffe langtrekkende luftvern. Det kan for eksempel beskytte hovedstadsområdet, sier forsvarsminister Bjørn Arild Gram til VG.  Men blir det øremerket hovedstaden? – Vi kan bruke det der vi anser det som mest påkrevd. Det er mobilt, men det kan stå på samme sted så lenge som vi ønsker det, sier forsvarsministeren.  Ikke permanent behov  Forsvarssjef Eirik Kristoffersen sier til VG at det viktigste for Forsvaret er å ha luftvern på de stedene der Forsvaret har sine viktigste kapasiteter, som kampflybasene Ørland og Evenes. – Så trenger vi luftvern i flere lag: Fra droneluftvern til håndholdt luftvern som vi nå faser inn hos Hæren, Nasams som vi får dobbelt så mye av – og opp til langtrekkende luftvern som vi skal anskaffe, men som er svært kostbart og krever mye folk, sier han.  – Hva med beskyttelse av hovedstaden, som du trakk fram i fjor? – Sik situasjonen er nå, er det ikke behov for permanent luftvern i Oslo. Men vi må ha mulighet til å flytte luftvernet dit det er behov. Nasams kan flyttes med kjøretøyer, med tog eller med fly, sier Kristoffersen. – Avgjørende  Sjefen for Luftforsvaret, generalmajor Rolf Folland, sier at mobilitet er helt avgjørende for luftvernsystemer: – Et effektivt Luftvern har vist seg å beskytte Ukraina mot innkommende missiler og droner på en svært effektiv måte, og å forhindre russisk bruk av kampfly over sitt territorium. Derfor har luftvern fått en renessanse de siste par årene, sier Folland til VG. – Luftvernsystemer kan ikke stå på samme sted over lengre tid. For da blir det tatt ut av motparten, som vil sende missiler mot deg. Og når du har avfyrt luftvern, må du raskt flytte på det igjen. Derfor må luftvern være mobilt, sier Folland.
Regjeringen vil investere 90 milliarder kroner i luftvern til Forsvaret. Forsvarsminister Bjørn Arild Gram kan ikke love permanent beskyttelse for Oslo mot missiler og droner. Forsvarssjef Eirik Kristoffersen sier at permanent luftvern ikke er nødvendig i Oslo for øyeblikket. FrPs Christian Tybring-Gjedde mener at hovedstaden må sikres med permanent luftvern. Luftforsvarets sjef, Rolf Folland, understreker at mobilitet er avgjørende for luftvernsystemer.